Bestuurder in hof wat glo munisipaliteit bedriegArgieffoto (Foto: VBlock/Pixabay) ŉ Voormalige bestuurder van die Nelson Mandelabaai-munisipaliteit in Gqeberha (Port Elizabeth) en ŉ sakevrou het Maandag op aanklagte van korrupsie en bedrog in die hof verskyn. Mvuleni Norman Mapu, die bestuurder, het in 2014 glo bedrieglik ŉ behuisingskontrak aan Bulelwa Eunice Ntanga-Mkwakwi, die sakevrou, se onderneming toegeken. Hulle is in Augustus verlede jaar in hegtenis geneem. Volgens Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, het Mapu na bewering omkoopgeld van R900 000 van Ntanga-Mkwakwi aanvaar in ruil daarvoor dat hy ŉ R12,8 miljoen-kontrak aan haar onderneming, Jeke and Qabi Trading Close Corporation, toeken. Mapu was in 2014 die direkteur van die munisipaliteit se behuisingsdepartement. “Die Oos-Kaapse departement van menslike nedersettings het in daardie tyd verskeie HOP-behuisingsprojekte in Gqeberha gefinansier. Die munisipaliteit het as ontwikkelaar vir hierdie projekte opgetree en potensiële kontrakteurs moes deur die munisipaliteit op sy databasis geregistreer word. Ntanga-Mkwakwi het haar onderneming gedurende 2012 geregistreer,” bevestig Ngcakani. “ŉ Komitee, onder voorsitterskap van Mapu, was verantwoordelik vir die toewysing van werk aan kontrakteurs wat op die databasis geregistreer is. Komiteelede het gedurende Februarie 2014 byeengekom waartydens toewysing van kontrakte aan verskeie kontrakteurs, wat Jeke and Qabi Trading insluit, plaasgevind het. Gevolglik is ŉ kontrak van R12,8 miljoen gedurende Maart 2014 aan Ntanga-Mkwakwi se onderneming vir die HOP-bouprojek in Gqeberha toegeken.” Volgens Ngcakani beweer die staat dat Ntanga-Mkwakwi gedurende Januarie 2014, voor die toekenning van hierdie kontrak, R900 000 van haar bankrekening oorgeplaas het na ŉ Allan Gray-platformrekening wat ŉ rekeningverwysing ten gunste van Mapu bevat het. Mapu het na bewering nooit die ontvangs van die betaling aan die munisipaliteit verklaar nie. “Mapu en Ntanga-Mkwakwi staan tereg op aanklagte van korrupsie omdat Mapu as munisipale beampte na bewering ŉ omkoopbedrag van R900 000 van Ntanga-Mkwakwi aanvaar het in ruil daarvoor dat hy sy gesagsposisie misbruik het om te verseker dat die kontrak aan Jeke and Qabi Trading toegeken word. Ntanga-Mkwakwi word van dieselfde klagte aangekla omdat sy na bewering ŉ openbare amptenaar omgekoop het. “Die twee staan ook tereg op aanklagte van bedrog omdat hulle die munisipaliteit se wet op die voorsiening van kettingbestuur oortree het. Mapu het in sy hoedanigheid as voorsitter van die toewysingskomitee nie die finansiële belange en voordele bekend gemaak wat hy na bewering van Jeke and Qabi Trading ontvang het nie. Ntanga-Mkwakwi word ook van bedrog beskuldig omdat sy glo nie onthul het dat haar onderneming aan Mapu die beloning van R900 000 toegestaan het nie.”